یاشلی کیشی، بیر پالتار توکانینین ویترینینه خئیلک باخاندان سونرا، ایرهلیدهکی اوینایان اوشاقلارین لاپ آریغینا اوز توتاراق، سسلهندی: "جیققیلی... منه بیراز یاردیم ائدهبیلرسن؟" اوشاق، هفته سونلاریندا اوینادیقلاری شار اویونوندا ایلک دؤنه اوتدوغونو سایمایاراق یولداشلارینی اؤتوروپ گلدی. یئددی سککیز یاشلاریندایدی، اهینیندهکی پالتارلار، دئمک اولار داغیلمیشدی. یاشلی آدام، اوشاغین ساچلارینی سیغاللادیقدان سونرا "ویتریندهکی پالتارلاری دئمیشم گئیهسن، گئدک گؤرک اهینیوه اولاجاق؟" دئدی.
اوشاق، ایلک اؤنجه بو اؤنهرینی شوخلوق ساندی. آمما کیشی سون درجه جیددییدی . اوننان بیرگه توکانا گیرنده، اؤنجه رویادا اولوپ اولمادیغینی دوشوندو. گئنللیکله ائولیکدهکی1 بؤیوک اوشاغا آلینان یا قونشولار وئرن گئیهجکلر، اونا دار گلمهسی اوچون اورتانجا قارداشینا قالار، نئچه ایل سونرا دا دیزلری آشینمیش2 یا دلینمیش دورومدا اؤزونه وئریلردی.
آنجاق هر زامان مریض دئدیکلری آتاسینین نه قدر چتین پول قازاندیغینی بیلدیگینه گؤره، بیر سئری بئله دیللهنمهمیشدی. ایندییسه، ایلک دؤنه یئنی بیر پالتاری اولاجاغیدی. اوستهلیک بایراما دا اوچ گون قالان...
اوشاق، یاشلی کیشینین گؤرستدیگی پالتارلاری گئیرکن، بؤیودویونو ایلک دؤنه آنلادی. مخملدن تیکیلمیش جیزیقلی شالوار، قیچلارینین نه قدر اوزون اولدوغونو اوزه چیخاردارکن، یئنی ژاکتی ده چییینلرینی آیدینجا گئنیش گؤرستمیشدی. آمما هامیسینین اوزهریندن گئیدیگی پالتوو، آیری بیر شئی ایدی. دای اوشومهیهجهیدی.
اوشاق بیراز اؤنجه اوتدوغو شارلاری اونون جیبینه قویاندا، بتر کئف ائلهدی. خیردالی ایریلی شارلار، چوخ درین اولان جیبلرین بیر بیجاغیندا قالمیشدی. دئمک اولار هر جیبده، ان آزی، اللی شار یئرلهشهبیلردی. یاشلی کیشی اوشاغی ساغا سولا دؤندردیکدن سونرا پالتارلارین قوتویا قویوپ باغلاماسینی ایستهدی. سونوندا، ساتیجییا "پالتارلاری نوهمه آلیرام." دئدی. " اونو چاشدیرماق اوچون، اونلاری بو اوشاغین اهینینده سینادیم." ایکیسینین ده سایزی، بویو زات بنزردیر...
اوشاغین بئینی تاققیلدادی، نه دئیهجهیینی بیلمهدی. آنجاق دای بؤیودویونه گؤره ، بیر شئی بللی ائتمهمهلییدی. آینایا سون دفه باخاندان سونرا، اهینیندهکیلری یاواش یاواش چیخاردیپ، بیر قیراغا توللادیغی اسکیمیشلری گئیدی.
کیشی، پالتارلارین نوهسینه اویاجاغینا آرخایین ایدی. اوشاغا زحمت چکدیگی اوچون بیر ساققیز پولو وئرمک ایستهینده اونو یانیندا گؤرهبیلمهدی. بللی دیر، شیلتاق اوشاق، بو ایشدن سیخیلمیشدی.
اوشاق یولداشلارینین یانینا قاییداندان سونرا بیر قیراقدا اوتوروپ اونلارا باخیردی. یولداشلاری نه قدر اونلارا قوشولماق اوچون دیرهندیلر، گنه اونلارا قوشولمادی. یولداشلاری: "نهیه گؤره اوینامیرسان؟" دئیه سوروشدولار. " ان گؤزل شارلاری سن اوتوپسان."
اوشاق گؤزلریندن اینجی کیمی سوزولن یاشلاری یولداشلاریندان گیزلهتمهیه چالیشارکن: "شارلاریم، بو پالتارلارا یاراشمایاجاق قدر گؤزل ایدی." دئدی. "بو اوزدن اونلاری، بایراملیق پالتووومون جیبینده ساخلادیم!"
1. ائولیک: عاییله
2. آشینماق: سورتوله سورتوله آرادان گئتمک
یازار: cüneyd suavi
چئویریجی: حسین ساعدی
بو اؤیکو بایرام درگیسینین 54ونجو ساییسیندا چاپ اولوبدور.
azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab